Joscerandus et Hugo de Centarbens nepos ejus dederunt Deo et ecclesiae Marciniacensi quod habebant in ecclesia sancti Juliani et in praesbyteratu, totum deforis et deintus, in terra vel cimiterio et quicquid prior Marciniacensis adquisierit de terra ipsius Sancti Juliani quam homines eorum tenent, quod de feodo domini castri Sinemuri est, tantum ut ipsi duo praedicti suum de hoc hominium non perdant. Inde habuit Joscerandus centum sexaginta solidos et Hugo de Centarbens sex libras Cluniacensis monetae a domno Seguino priore. Hoc dederunt fideliter Marciniaco loco apud Carellae monasterium, teste domno Petro archipraesbytero, Petro de Civiniaco, Artaldo Rafino, Girardo Orluto et Giberto Gundoardo.